Сярога — Вікіпэдыя

# Сярога

### Зьвесткі зь Вікіпэдыі — вольнай энцыкляпэдыі.

Сярога (Сяргей Пархоменка)

Сяро́га (па-расейску: Серёга, сапраўднае імя Пархо́менка, Сярге́й Васільевіч) (нарадзіўся 8 кастрычніка 1976) — расейскі рэпер беларускага паходжаньня.

## [рэдагаваць] Біяграфія

Афіцыйная біяграфія Сярогі занадта міталягізаваная, і таму ставіцца да яе варта крытычна. Вядома, што Сярога нарадзіўся ў Гомелі. У 1993 скончыў гомельскую сярэднюю школу № 49 з паглыбленым вывучэньнем нямецкае мовы. Па розных зьвестках мае або дзьве вышэйшыя адукацыі (германская філялёгія; паліталёгія), або адну няскончаную. Афіцыйныя біёграфы сьцьвярджаюць, што да пачатку рэалізацыі ўласнага рэп-праекту Сярога жыў пяць гадоў у Нямеччыне, дзе нібыта працаваў чарнарабочым. Між тым людзі, блізкія да колішняга гомельскага Сярогіна асяродзьдзя, вельмі скептычна азываюцца на гэты конт. Так ці інакш, але ад пачатку раскруткі праекту (2003 – 2004) Сярога фактычна пакінуў Гомель, жывучы пераважна ва Ўкраіне, а потым і ў Расеі. Паводле няспраўджаных зьвестак — халасты.

## [рэдагаваць] Дыскаграфія

- «Змардавалі Лялю» (Загубили Лялю) (2003) — максі-сінгл
- «Мой двор: вясельлі & хаўтуры» (Мой двор: свадьбы & похороны) (2004) — паўнафарматны альбом. У Расеі выдаваўся са зьмененым падзагалоўкам: «Мой двор. Спартовыя прыпеўкі» (Мой двор. Спортивные частушки)
- «Дыскаліхаманка» (Дискомалярия) (2005) — паўнафарматны альбом.

## [рэдагаваць] Ацэнкі творчасьці

Творчасьць Сярогі выклікае неадназначую рэакцыю на постсавецкай прасторы і ў Заходняй Эўропе. Дзеля таго ён мае ад журналістаў розныя мянушкі накшталт "славянскі Эмінем", "расейскі Эмінем". Камэрцыйны посьпех Сярогі спрадажае зласьлівую іронію прадстаўнікоў беларускага рэпавага андэграўнду. У чытанцы гурту Чырвоным па Белым "Акупанты" (2004) знаходзім
Эй, Серёга, а "чёрный бумер"
ты атрымаў ад маскаля?
"Чорны бумер" – адзін з мэга-гітоў Сярогі, дзякуючы якому ён здабыў шалёную папулярнасьць ва Ўкраіне і Расеі, а ўжо потым і ў Беларусі. У калямузычных беларускіх колах ходзіць PR-легенда, быццам гэтая песьня сьпярша прапаноўвалася ўсім менскім FM-станцыям, але не была належным чынам ацэнена і трапіла ў ратацыю толькі пасьля посьпеху ў суседніх краінах. Аматары Сярогі зь Беларусі і Ўкраіны пераклалі песьню на беларускую і ўкраінскую мовы (вядомы, прынамсі, па аднаму перастварэньню). Аднак рэпер аддае перавагу расейскай мове. На адной з інтэрнэт-канфэрэнцый для беларускай аўдыторыі ў 2006 ён зазначыў пра гэтую прэфэрэнцыю адмыслова. Тым ня менш у яго даробку ёсьць беларускамоўны трэк "Лялька", які выдаваўся на CD-кампіляцыях "Пасадзіў DEAD RAPку" і "Наша Музыка-2" (2004).

## [рэдагаваць] Вонкавыя спасылкі

- Афіцыйная старонка Сярогі
- Суполка на LIVEJOURNAL.COM, прысьвечаная творчасьці Сярогі

Атрымана з «http://be-x-old.wikipedia.org../../../%D1%81/%D1%8F/%D1%80/%D0%A1%D1%8F%D1%80%D0%BE%D0%B3%D0%B0.html»

Катэгорыя: Беларускія сьпевакі і сьпявачкі

##### Views

- Артыкул
- Гутаркі
- Бягучая вэрсія

##### Пошук

##### На іншых мовах

- Deutsch
- English
- Español
- Русский